27.		Žiadosť o zaplatenie úroku z dôvodu vrátenia
			daňového preplatku po lehote ustanovenej zákonom
			(§ 79 ods. 2, 3 a 4 zákona č. 563/2009 Z. z. o správe daní – DP)
LOTAS s.r.o., Severná ul. 45, Štúrovo, IČO, DIČ, IČ DPH
						Daňový úrad NITRA
						Pobočka DÚ Štúrovo
Štúrovo 10. 8. 2022					Svätého Štefana 79, 066 39 Štúrovo
Vec:		Žiadosť o zaplatenie úroku správcom dane
Podľa § 79 ods. 1 a 2 daňového poriadku požiadala naša spoločnosť dňa 15. mája 2022 správcu dane o vrátenie preplatku na dani z príjmov právnickej osoby vo výške 1 020,00 € (slovom jedentisícdvadsať eur). Žiadosť bola osobne podaná elektronickými prostriedkami prostredníctvom elektronickej podateľne. 
Suma tohto preplatku bola pripísaná na náš účet až dňa 29. júla 2022. 
Na základe uvedených zistení vo veci oneskoreného vrátenia daňového preplatku žiadame podľa § 79 ods. 3 daňového poriadku o priznaní úroku zo sumy oneskoreného vrátenia daňového preplatku vo výške 1 020,00 € a jeho zaplatenie za dobu 44 dní omeškania s vrátením tohto preplatku na dani zapríčinené správcom dane. 
Ján Polienko, v.r., konateľ spoločnosti
Prílohy:
1.	Žiadosť o vrátenie daňového preplatku zo dňa 10. 8. 2022
2.	Kópia výpisu z účtu o pripísaní daňového preplatku
Poznámka o priznaní úroku správcom dane zo sumy vrátenia daňového preplatku po lehote
Postup vrátenia daňového preplatku a priznania úroku za oneskorené vrátenie daňového preplatku upravuje § 79 ods. 1, 2, 3 a 4 daňového poriadku.
Pri použití daňového preplatku podľa odseku 1 sa primerane postupuje podľa § 55 ods. 6 a 7; správca dane písomne upovedomí daňový subjekt o použití preplatku podľa § 55 ods. 6 a 7, napr. na kompenzáciu daňového nedoplatku, splatného preddavku na daň, nedoplatku na cle, na úhradu daňovej pohľadávky na dani s najstarším dátumom splatnosti.
Ak nemožno daňový preplatok použiť podľa § 55 ods. 6 a 7 daňového poriadku, správca dane podľa odseku 2 vráti na žiadosť daňového subjektu daňový preplatok v lehote do 30 dní od doručenia žiadosti o jeho vrátenie; daňový preplatok na dani z príjmov a na dani z motorových vozidiel za príslušné zdaňovacie obdobie sa vráti najskôr po uplynutí lehoty na podanie daňového priznania podľa osobitných predpisov, najneskôr však do 40 dní odo dňa vzniku daňového preplatku, t. j. najneskôr 10. mája príslušného roku týchto dvoch druhov daní a ak daňový subjekt vyplnil v daňovom priznaní príslušný oddiel, ktorým je žiadosť o vrátenie daňového preplatku. 
Správca dane takto vráti daňový preplatok, ak jeho výška je vyššia ako 5 €. Ak suma preplatku je menšia ako 5 €, správca dane tento daňový preplatok nevráti. Suma daňového preplatku menšiu ako 5 € správca dane eviduje naďalej voči daňovému subjektu, ktorú vráti v nasledujúcom zdaňovacom období, ak suma preplatku prevýši sumu 5 €, alebo ho použije na úhradu daňového nedoplatku; o použití tohto daňového preplatku na úhradu jeho daňových nedoplatkov písomne upovedomí daňový subjekt. Ak správca dane žiadosti o vrátenie preplatku vyhovie v plnom rozsahu, správca dane rozhodnutie nevydáva.
Preplatok možno vrátiť len na základe žiadosti o jeho vrátenie, ktorá musí byť podaná v lehote pre zánik práva vyrubiť daň, v opačnom prípade preplatok nemožno vrátiť z dôvodu zániku práva na jeho vrátenie; žiadosť o vrátenie preplatku nepodlieha správnemu poplatku. 
Poznamenávame, že na správcu dane sa predĺženie lehoty v prípade zachovania lehoty podľa § 27 daňového poriadku nevzťahuje. V prípade, že správca dane vráti daňový preplatok po ustanovenej lehote, je povinný v lehote do 15 dní od vrátenia daňového preplatku rozhodnúť o priznaní úroku ako sankciu v prospech daňového subjektu za jeho oneskorené vrátenie zavinené správcom dane bez žiadosti daňového subjektu. Správca dane je povinný zaplatiť daňovému subjektu úrok aj v prípadoch oneskoreného vrátenia nadmerného odpočtu a spotrebnej dane, ak tieto nemožno použiť na kompenzáciu daňových nedoplatkov daňového subjektu na dani z pridanej hodnoty, spotrebných daní, na cle a iných platbách podľa § 55 ods. 6 a 7 daňového poriadku alebo podľa odseku 9 a10 tohto ustanovenia.
Výpočet úroku za oneskorené vrátenie daňového preplatku upravuje odsek 3 tohto ustanovenia. Pri výpočte úroku sa použije 3-násobok základnej úrokovej sadzby Európskej centrálnej banky (ZUS ECB) platnej v posledný deň lehoty, v ktorej mala byť suma daňového preplatku podľa tohto zákona vrátená; ak 3-násobok ZUS ECB nedosiahne 10 %, pri výpočte úroku sa namiesto 3-násobku ZUS ECB použije ročná úroková sadzba 10 %. Úrok sa priznáva za každý deň omeškania. Správca dane tento úrok zaplatí do 15 dní od doručenia rozhodnutia o priznaní úroku.
Vzorec výpočtu úroku pri použití 10 % ročnej úrokovej sadzby:

Ak správca dane eviduje voči daňovému subjektu daňový nedoplatok, použije tento úrok alebo jeho časť v lehote na jeho zaplatenie podľa § 55 ods. 6 a 7. 
Odvolanie proti rozhodnutiu správcu dane o priznaní úroku podľa odseku 3 nemá odkladný účinok. Daňový preplatok nemožno vrátiť po zániku práva vyrubiť daň alebo rozdiel dane.
Za deň vrátenia preplatku sa považuje deň, keď bola suma preplatku odpísaná z účtu správcu dane. Banka je povinná oznámiť daňovému subjektu deň, keď došlo k odpísaniu platby z účtu správcu dane.